Summary: Unha moza ourensá de 24 anos de idade diagnosticada coa Covid-19 e con outras "graves patoloxías" morreu na tarde-noite da quinta feira nun hospital de Vigo, pero como negativizara días antes de falecer a Consellaría de Sanidade non a inclúe entre as vítimas da pandemia naGaliza.

Segundo confirmaron fontes sanitarias, a moza diagnosticada con Covid morreu na tarde-noite deste 30 de setembro na Unidade de Coidados Intensivos do Hospital Álvaro Cunqueiro de Vigo, na que permanecía desde o pasado mes de agosto. Esta paciente fora trasladada o pasado mes de agosto desde o Complexo Hospitalario Universitario de Ourense ao hospital vigués. Fontes da Consellaría de Sanidade puntualizaron que a moza negativizara hai tempo. As mesmas fontes de Sanidade indicaron que a muller, que fora derivada desde o Complexo Hospitalario de Ourense, "presentaba graves patoloxías xa no momento do seu ingreso". Ademais, ratificaron que no transcurso da súa estancia na UCI a paciente dera negativo da Covid-19, polo que Sanidade non a conta entre as vítimas Covid. De incluíla sería a máis nova até a data. Até o momento faleceron 2.638 persoas diagnosticadas con Covid-19 na Galiza desde o inicio desta pandemia, xa que a morte desta paciente non se inclúe nos rexistros. A última vítima mortal coa Covid da que informou Sanidade foi un home de 93 anos que se atopaba hospitalizado no Complexo Hospitalario Universitario de Santiago e tiña patoloxías previas.


Summary: En Corredora, María Reimóndez regresa a temas recorrentes na súa escrita: o xénero, a sociedade patriarcal, a igualdade ou o interese por países menos desenvolvidos. E á violencia de xénero, e ao silencio como forma de resistencia. Entrevistámola no Sermos Galiza 255.

Desde A Sega apoiastes a candidatura de María Victoria Moreno ás Letras 2018, entre outras mulleres. E finalmente foi escollida. Cres que foi unha vitoria do feminismo? Eu son moi reticente a falar en termos de vitorias e derrotas, porque creo que é unha retórica moi patriarcal. Eu concibo máis as cousas desde o punto de vista do traballo doméstico ou da agricultura, eu creo que hai que ir sachando, sachando e sachando e en certo momento se o clima ou as circunstancias son propicias, entón dase un froito, pero ese froito non existiría se non se sachase. E eu creo que o labor dos feminismos ten que ser ese sachar para que certas cousas non sexan admisíbeis noutros espazos. O feito de que se escollese a María Victoria Moreno é evidente que parte de distintas iniciativas, como por exemplo, cando se buscou que entrasen máis mulleres na RAG. Estou totalmente convencida de que tería sido imposíbel se na directiva non estivese Marilar Aleixandre ou Fina Casalderrey. Si é certo que no caso concreto de Moreno é necesario ser xustas e recoñecer que se non fose polo traballo que fixo A Sega en 2015 a súa figura seguiría totalmente escurecida. E isto é preocupante, porque é unha muller que morreu non hai moitos anos. Acontece o mesmo con Xela Arias, con Luisa Villalta. Foron mulleres que tiveron un impacto moi grande durante a súa vida, pero que rapidamente caen no esquecemento do sistema literario. Non se fan estudos sobre elas nin sobre a súa obra. Hai unha serie de baleiros, con pingas aquí e alá, pero que realmente nun período moi curto de tempo as mulleres desaparecen. E creo que niso foi vital o traballo que se fixo desde A Sega en 2015 de botar luz sobre esta autora, sobre todo no feito da lingua como escolla dos afectos, que creo que no contexto no que nos movemos é importante, ese compromiso, esa filiación de afecto cara á lingua. [Podes ler a entrevista íntegra no Sermos Galiza 255, á venda na loxa e nos quiosques habituais]


Summary: A CNMC censura a Fomento por non facer públicas as súas previsións, como obriga a UE, e di que así "dificilmente as empresas ferroviarias poderán deseñar os seus servizos", o que supón "incerteza para os usuarios"

Adif, a empresa pública que xestiona a rede ferroviaria, pasou de non cumprir as súas propias previsións oficiais sobre os novos treitos que porá en servizo cada ano a non facer públicas esas previsións, entre elas a do treito Zamora-Sanabria do AVE entre Galicia e Madrid que o presidente Rajoy anunciou que funcionaría neste 2018. Esa falta de previsión de Adif foi censurada este martes pola Comisión Nacional dos Mercados e da Competencia (CNMC), que critica que "desta forma, dificilmente as empresas ferroviarias poderán deseñar os seus servizos". A Comisión da Competencia critica a Fomento por non facer públicas as súas previsións, como obriga a UE, e censura que así "dificilmente as empresas ferroviarias poderán deseñar os seus servizos" Todos os anos Adif fai oficial a súa denominada Declaración sobre a Rede, o documento no que actualiza e detalla as características das súas infraestruturas para que as empresas que operan nelas transportando pasaxeiros ou mercadorías, tanto españolas como internacionais, poidan planificar o seu traballo. Ese documento é avaliado pola Comisión da Competencia, que o ano pasado reprendeu a Adif porque non cumprira coa súa previsión de que o novo treito de AVE duns cen quilómetros entre Zamora-Pedralba de la Pradería, o próximo en pórse en servizo entre Galicia e Madrid, estaría aberto en 2016. Non foi así e aínda se porá en servizo ao longo deste 2018, segundo confirman diversas fontes e anunciou en público Rajoy o pasado 29 de decembro, cando tamén avanzou que este ano o AVE chegaría a Castellón (treito inaugurado o pasado 22 de xaneiro), Burgos, Murcia e conectaría as estacións de Chamartín e Atocha cun túnel específico. O informe de Competencia sobre a Declaración sobre a Rede 2018 de Adif di que "sorprende que os borradores remitidos non inclúan información concreta sobre as postas en servizo que, aparentemente e de acordo con información pública, entrarán en funcionamento nun horizonte temporal próximo", e remítese aos anuncios realizados por Rajoy. "Desta forma, dificilmente as empresas ferroviarias poderán deseñar os seus servizos e solicitar capacidade de treitos que os propios xestores non informan de se entrarán en servizo ou non en dito período", censura Competencia. "Idealmente, a información contida na Declaración sobre a Rede debera incluír [...] as aperturas de liñas e a evolución xeral da Rede Ferroviaria de Interese Xeral en 2018 e 2019", engade. Competencia critica que Fomento tampouco fixo pública a súa estratexia a cinco anos vista, como está obrigado desde hai dous anos, e di que iso supón "incerteza para os usuarios" A CNMC critica en xeral esa falta de previsións públicas a respecto da evolución da rede ferroviaria nos próximos tempos tanto por parte de Adif como do Ministerio de Fomento, que ten a obriga, imposta pola normativa europea, de publicar a súa estratexia ao respecto para o medio prazo. A propia Comisión da Competencia salienta que esa estratexia do ministerio "que cubrirá un período temporal de, alomenos, cinco anos, será renovable". A crítica de Competencia a Fomento é directa: "Esta sala xa sinalou [hai un ano] o atraso que acumula a publicación da citada estratexia indicativa por parte do Ministerio de Fomento, tanto respecto da data límite establecida na Directiva RECAST (16 de decembro de 2014) como da propia Lei" estatal que, lembra, "fixa o prazo da súa publicación o 16 de decembro de 2016". Dous anos despois, Fomento aínda non fixo públicos os seus plans, polo que Competencia remata pedíndolle expresamente que o faga canto antes "de forma que os xestores de infraestruturas poidan, á súa vez, elaborar os seus programas de actividade, limitando a incerteza sobre a evolución das infraestruturas ferroviarias para os usuarios das mesmas". DOCUMENTO | Informe da CNMC sobre a Declaración sobre a Rede 2018 de Adif


Summary: Medio milleiro de delegadas da CIG-Industria manifestáronse na Coruña contra unha centralización da negociación colectiva que, afirman, prexudica os traballadores.

As reformas laborais dos gobernos do PSOE e PP sentaron as bases para un proceso de centralización ou estatalización da negociación colectiva que se traduce, denuncia a CIG, na mingua da capacidade de decisión dos traballadores e nunhas peores condicións laborais. Medio milleiro de delegados da central nacionalista manifestáronse esta cuarta feira na Coruña na defensa do marco galego de relacións laborais. O secretario Nacional da CIG-Industria, Xoán Xosé Bouzas Aboi "Tupi", denunciou que a sinatura do I convenio estatal do metal é un exemplo desa centralización. "Non queremos unha negociación entre cúpulas patronais e sindicais en Madrid, afastada dos centros de traballo", dixo Bouzas Aboi, que manifestou que .centralizar a negociación, favorece a aplicación de todos os recortes recollidos nas reformas laborais a través dos propios convenios colectivos. "Hai que combater este tipo de negociación, porque separar a negociación colectiva dos centros de traballo é abrir unha dinámica que deixa sen capacidade de decisión e sen loita os traballadores e traballadoras, creando un marco ideal para recortar dereitos e salarios", advertiu. A CIG aposta nun marco galego de relacións laborais "e por iso hoxe estamos aquí demandando un convenio galego do metal, que unifique as catro plataformas provinciais, homoxeneice o sector e evite así que entre as propias empresas se poidan facer competencia desleal polos custes salariais". "Non necesitamos a negociación colectiva para negociar os día festivos, necesitámola para negociar os nosos salarios, a nosa xornada e as nosas condicións laborais", insistiu. Pola súa banda, o secretario xeral da CIG, Suso Seixo, denunciou que a patronal aproveitou a situación de crise e uns gobernos favorábeis para tentar precarizar cada vez máis as condicións de traballo. Areforma da negociación colectiva, afirma, "busca matar a negociación colectiva", aseverou. A esta pretensión obedece a limitación da ultraactividade, favorecer os convenios de empresa fronte aos sectoriais, ou facilitar os descolgues.


Summary: Un concello que a Xunta sitúa no nivel de alerta verde, o 0, tiña xa a pasada semana restricións do nivel 2. As mesmas que pode ter un concello no nivel de alerta vermella, o 4. Esta falta de correlación entre os niveis de alerta e os de restricións está a xerar confusión na poboación. Agora, a Xunta terá que adaptalos ambos niveis aos criterios acordados entre as autonomías e o Ministerio de Sanidade.

Un municipio pode estar situado no nivel de alerta 3 da Xunta, representado en cor vermella, e non obstante ter as mesmas restricións que outro no nivel de alerta 1, en cor verde. Esta falta de correlación entre os niveis de alerta e os niveis de restricións, unha clasificación que a Administración galega comezou a empregar hai unhas semanas, está a causar confusión na poboación. Unha confusión que pode aumentar cando a Administración galega se adapte aos niveis de alerta, con criterios comúns de actuación, aprobados onte polo Consello Interterritorial coa votación a prol da Xunta. Nel desbotouse, polo momento, a aplicación dun toque de recoller. Un mapa orientativo Até que a Xunta proceda a aplicar estes novos niveis, os mapas como o da imaxe son o máximo nivel de desagregación de casos novos que ofrece á poboación. Reflicten o número acumulado de novos casos confirmados por proba PCR nos últimos 7 días e máis nos últimos 14 días. Sanidade liga ese número a catro niveis de alerta: o 0, en cor verde; o 1, en amarela; o 2, en laranxa; e o 4, en vermella. Os mapa de niveis de alerta foi a máxima desagregación que publicou a Xunta Para asignar unha cor fixáronse limiares que varían en función da poboación. Os municipios de menos de 50.000 habitantes sitúanse no nivel 0 se teñen menos de 7 casos, no 1 se teñen entre 7 e 13, no 2 se teñen entre 14 e 20 e no tres se teñen máis de 21 casos novos sobre o conxunto de habitantes. Para os concellos de máis de 50.000 persoas os limiares fixáronse en menos de 28 casos, entre 28 e 55 casos, entre 56 e 111 ou máis de 112 por cada 100.000 habitantes. Parámetros da Xunta Que Teo ou Monforte avanzasen onte ao nivel 3 de alerta non implica que a Administración galega lles aplique novas restricións automaticamente e aí radica boa parte da confusión da cidadanía. A maiores, dáse o caso de concellos como A Arnoia, en cor verde desde hai tres semanas, que encadea desde o 7 de outubro medidas máis estritas que outros nese nivel como A Pastoriza ou Vimianzo. Daquela, por que as restricións no municipio de A Arnoia? A resposta figura, en parte, nas ordes do Diario Oficial da Galiza (DOG) do 7, 14 e 21 de outubro. Nelas o comité clínico e Sanidade xustifican as restricións na comarca do Ribeiro, á que pertence este concello, por varios motivos. Entre eles, a situación epidemiolóxica da comarca, na que preocupan determinados grupos de idade en Ribadavia ou Leiro, a interrelación da poboación dos concellos entre si ou súa proximidade con Ourense, cunha mala evolución. Así pois, non só se ten en conta a situación da Arnoia para determinar restricións. Tamén a dos municipios da súa contorna e a relación que gardan entre si a nivel, por exemplo, de mobilidade. O fechamento dos concellos de Ourense e Barbadás obedeceu, precisamente, a tratar de rachar con parte deses desprazamentos e limitar a "irradiación" do virus. Sanidade non detallou os parámetros que baralla o comité clínico Como explicou o conselleiro de Sanidade , Julio García Comesaña, os parámetros que baralla o comité clínico da Xunta inclúen até dez cos seus correspondentes indicadores. Nin o conselleiro nin a Xunta aclararon cales son. De novo a resposta está no DOG, no que Sanidade xustifica as restricións recollidas nas súas ordes a unha serie de parámetros. Entre eles, a incidencia acumulada de casos por cada 100.000 habitantes a 3 días, 7 días ou 14 días; os gromos ou a ocupación hospitalaria. Mais tamén, como se exemplificou no caso da Arnoia, a localización xeográfica. E a demografía. Na comarca do Carballiño, que reúne os tres municipios coas restricións máis estritas do Estado, Sanidade fai alusión ao impacto do virus nunha poboación moi envellecida. E advirte que un maior nivel de contaxio en idades avanzadas pode influír nas taxas de hospitalización da área sanitaria. En troques, na comarca da Terra de Celanova sinala a afectación na poboación nova "cunhas características de presentación da Covid-19 (con maior probabilidade de non desenvolver sintomatoloxía) que pode facilitar a transmisión". Niveis de restricións Que relación gardan estes parámetros cos que a Xunta deu en denominar niveis de restricións? Segundo explican fontes de Sanidade a este medio, estabelecéronse para explicar dunha maneira máis sinxela á poboación as limitacións vixentes. Porén, a Administración galega non recolle en ningunha publicación oficial en que niveis se pode situar un municipio e que restricións se lle aplican en cada caso. Esas mesmas fontes sinalan que até o momento só sitúan os municipios en tres niveis de restricións. O nivel 1, ao que Sanidade non fixera alusión nos seus comunicados, é no que se situaban a maior parte dos municipios que esta semana avanzaron até o nivel 2. Non existe ningún nivel máis alá do 3, se ben non se descarta. Modificacións estatais Agora, e a raíz do acordo do Consello Interterritorial, Sanidade terá que modificar os niveis de alerta, asociándoos aos parámetros acordados entre o Ministerio de Sanidade e os seus homólogos a nivel territorial. O obxectivo é que todos os territorios comuniquen de maneira homoxénea unha serie de indicadores sanitarios, cun marco común para a súa comprensión. Os niveis de alerta da Xunta, por exemplo, limitábanse aos casos confirmados por PCR e calculábanse de maneira distinta segundo o nivel de poboación. O Ministerio de Sanidade propón tamén catro niveis de risco que asocia a oito indicadores principais. Un deles é a incidencia acumulada en 7 e 14 días, pero por cada 100.000 habitantes e con distintos limiares que os da Administración galega. O Ministerio engade esa incidencia pero en maiores de 65 anos anos, a porcentaxe de PCR positivas do total feitas, a porcentaxe de casos das que se pode determinar a orixe ou a ocupación hospitalaria. Estes parámetros son similares aos que Consellaría de Sanidade manexa nas reunións do comité epidemiolóxico. Da mesma maneira, o Ministerio propón que se valoren de maneira conxunta en combinada os parámetros para decidir un cambio de nivel, como tamén estaba a facer a Xunta. A proposta estatal inclúe a posibilidade de que nas unidades territoriais de menos de 10.000 habitantes, como moitos dos municipios galegos, se realicen agrupacións para os niveis e restricións, poñendo por exemplo a comarca. Nestes territorios o Ministerio introduce outros parámetros, como a proporción de casos novos asociados a gromos. En canto ás medidas, a nivel xeral proponse limitar ao máximo os contactos sociais nas áreas cun nivel máis alto de alerta. Nese caso o Ministerio propón un límite de 6 persoas en reunións sociais. Agora, os territorios terán que adaptar eses niveis e restricións. Por exemplo, volvendo á Galiza, a Xunta xa adoptou a redución dos encontros en vivendas a 5 persoas, mesmo en concellos que sitúa no nivel 2 de alerta.


Summary: O Celta de Vigo recibe hoxe en Balaídos (22 horas) o actual campión de Liga e Champions, o Real Madrid, coa intención de lograr a súa terceira vitoria no que vai de século. O Lugo, pola súa parte, viaxa até Tenerife co obxectivo de sumar os seus primeiros puntos na tempada 2022/23.

Quen podería esquecer ese duelo único entre Celta e Real Madrid edenizado nas memorias e que rematou 2-0 a prol dos celestes? Os momentos dos dous goles transformados por Charles antes e despois do tempo de descanso vivíronse cunha descomunal intensidade nas bancadas. Pero tras ese triunfo en maio de 2014, o Celta iniciou unha negativa xeira de resultados unicamente interrompida polas táboas que asinaron na tempada 2017/18. Con todo, para calibrar a magnitude da fazaña que supón derrotar, aínda que sexa na casa, o actual campión da Liga e da Champions League, é necesario seguir viaxando no túnel do tempo até 2001 para atopar a seguinte ocasión na que os celestes sumaron os tres puntos ante o Real Madrid, vencéndoo por un contundente 3-0 logrado por un cadro de xogadores -Cavallero; Velasco, Đjorović, Cáceres, Juanfran; Giovanella, Vágner, Gustavo López, Edú, Mostovoi; Catanha- que evoca inevitabelmente á nostalxia do Euro Celta. Agustín Marchesín: "Para gañar ao Real Madrid teremos que rozar a perfección" A chave para lograr repetir aquel fantástico resultado, aínda que soe a topicazo de xornalista deportivo, estará en que Eduardo 'Chacho' Coudet, técnico da escuadra viguesa, sexa quen de maximizar as virtudes dos seus homes para que o fagan "todo perfecto" e o Real Madrid, simplemente, non teña o seu día. Así o manifestou o porteiro local, Agustín Marchesín, que recoñeceu ser "consciente" da magnitude do desafío, pero tamén mostrou "ilusión" por facer un gran partido. O internacional arxentino será un dos once da partida en Balaídos. Con el estarán Javi Galán, Unai Núñez, Aidoo e Hugo Mallo; Fran Beltrán, Renato Tapia, Óscar Rodríguez e Franco Cervi; Gonzalo Paciência e Iago Aspas. Pola súa parte, o preparador madridista, Carlo Ancelotti, terá á súa disposición todos os seus homes para un partido previsto ás 22 horas de hoxe. Polo tanto, salvo sorpresas de última hora, e logo de sufrir na xornada inaugural ante o Almería a causa das rotacións tras facerse coa Supercopa de Europa, optará por Courtois na portería; Alaba, Rüdiger, Militão e Carvajal en defensa; Camavinga, Tchouaméni -de non confirmarse o seu traspaso ao Manchester United, a súa posicion podería ser ocupada polo brasileiro Casemiro-, Modric no medio do campo; e o ex deportivista Fede Valverde, Vinícius e Benzema na dianteira. Tenerife ten "seguro de sol"... e de puntos Unha vella canción de 1968 cantaba aquilo de "Tenerife tiene seguro de sol", pero tamén de puntos para os visitantes do Heliodoro Rodríguez López, pois a pesar de ser un serio candidato ao ascenso de categoría -o conxunto canario vén de ser o mellor visitante do pasado campionato ligueiro-, tan só foi o décimo primeiro como local. Neste escenario, o Club Deportivo Lugo tratará de sacar petróleo das eivas do seu rival e resarcirse así da dolorosa derrota na primeira xornada de competición contra o recentemente ascendido Albacete do seu ex adestrador, Rubén Albés. O extremo Sebas Moyano, quen semella que terá moito máis protagonismo esta tempada que na anterior, na que só disputou 795 minutos distribuídos en 19 partidos, sinalou antes do duelo lucense-tinerfeño que implementarán "cambios" para evitar novos "afundimentos" como o que sufriron ante o Queixo Mecánico: "Buscaremos a vitoria intentando aproveitar as nosas armas para gañar". Os galegos da Primeira RFEF quentan motores A tan só unha semana do comezo da competición, os equipos galegos da terceira categoría quentan motores esta fin de semana con distintos amigábeis, destacando o Trofeo Concepción Arenal entre Rácing de Ferrol e Compostela (A Malata, hoxe, 20.30 horas) e o Deportivo-Bergantiños (Arteixo, mañá, 19 horas).


Summary: Afirma que o traspaso suporía un incremento do orzamento destinado á principal infraestrutura viaria de Galiza. PSdeG, En Marea e BNG critican con dureza a decisión.

O goberno español volta a vetar o debate sobre o traspaso da AP9 a Galiza. A mesma maniobra que xa fixera en outubro de 2016 e coa mesma desculpa: suporía un aumento dos créditos orzamentarios. Segundo un informe do Ministerio de Fomento remitido ao Congreso dos Deputados ao que tivo acceso a Cadena Ser, o departamento solicita que se vete a tramitación da proposición non de lei que pide o traspaso da autoestrada a Galiza. Fomento afirma que "a aprobación desta proposición de lei xeraría un aumento dos créditos orzamentarios", polo que o departamento "non presta a conformidade para a súa tramitación en virtude do estabelecido no artigo 134.6 da Constitución". A petición de traspaso responde a unha iniciativa orixinariamente impulsada polo BNG e aprobada por unanimidade no Parlamento de Galiza e até o presidente Núñez Feijóo se comprometeu a facer xestións para que esa petición chegase a bon porto. Desde En Marea, o seu viceportavoz, Antón Sánchez, afirmou que este veto "demostra que estamos gobernados aquí e en Madrid por xente que cre cero en democracia e ten cero escrúpulos cando se trata de defender os intereses económicos de determinadas empresas". Sánchez criticou que nin sequera se permita o debate da proposición e instou Feijóo a dar "unha resposta". Os socialistas xa se dirixiron á presidenta do Congreso, Ana Pastor, para pedirlle que rache coa disciplina de voto, lembrándolle que ela foi elixida deputada por Pontevedra, provincia afectada pola AP9. Ana Pontón, portavoz do BNG, entende que estamos perante "unha nova mostra do agravio e desprezo co que se trata Galiza en Madrid", un trato que, engadiu, ten "responsábeis" na Xunta, da que critucou que sexa "incapaz" de defender os intereses de Galiza. Pontón afirma que este veto indica que Feijóo "non pinta nada en Madrid" e incide en que non é de recibo que se argumente o veto con que o traspaso sería un orzamento do crédito orzamentario, máxime após os centos de millóns gastados en resgates á banca ou ás radiais madrileñas.


Summary: Figura chave na canción de autor galega, Miro Casabella (Ferreira do Valadouro, 1946) mira de atrás adiante explicando de forma paralela a súa carreira e a evolución dunha música galega que segue a adoecer de propostas nas que a palabra ocupe un lugar destacado. Entrevistámolo con motivo da homenaxe organizada polo Concello de Cambre.

O 29 de xullo dedícanche unha homenaxe no Concello de Cambre, pero cando e como entrou a música en Miro Casabella? Foi no ano 65 cando comecei a cantar. Agasalloume a guitarra unha prima miña que viña de Venezuela e aí foi cando comecei a tocar. Aprendeume a tocar un médico veciño meu, e aprendín tamén a cantar. Supoño que o fundamental foi a túa chegada a Barcelona e o teu contacto coa Nova Cançó. Si, na miña vila eu empecei a facer as miñas primeiras cancións, no ano 66 ou por aí, pero cando realmente me botei a cantar foi cando cheguei a Barcelona. O primeiro ano empecei a coñecer pola radio os cantautores cataláns. E no 67 é cando comezo xa a cantar con eles. Coñezo a Manuel María, que vén a Barcelona a unha homenaxe, e escóitame cantar, así que me pon en contacto coa casa de discos coa que el fixera o disco aquel de poemas. E con eles publico o primeiro disco, e así comezo a moverme con cantores cataláns, e tamén coñezo a Voces Ceibes, porque van gravar alí, e aí é canto me integro no seu movemento. En Voces Ceibes non botas moito tempo. Claro, porque eu estaba en Barcelona e viña pouco por aquí, eu cantaba máis por fóra, por Catalunya, e tiña saído a Francia, Alemaña, Bélxica, España... E logo Voces Ceibes ten unha crise, hai xente que marcha fóra de Galiza, xente que discrepa... Desmémbrase o grupo, eu tamén me aparto, aínda que sigo tendo moi boa amizade con Vicente Araguas. Non chego a irme, pero apártome porque era un concepto diferente de música. A música que tocaba Voces Ceibes miraba cara á canción francesa ou catalá, e prescindía moito do folclore. O folclore catalán é menos rico que en Galiza e tiña pouca influencia na canción, pero eu vexo que o importante é ter unha conexión coas formas populares da música, porque eu coñecía a canción popular moi ben. A min parecíame que era moi importante, polo que aí se produce unha discrepancia e iso apártame da razón musical de Voces Ceibes. Aprendín a tocar instrumentos populares, como a gaita ou a zanfona, e a raíz de aí comezo xa con estes instrumentos e a miña música dá unha volta importante cara á raíz máis popular, aínda que eu sigo facendo canción de autor. Iso foi o que te distinguía doutros cantautores, non só galegos, non? Si, aínda que, por exemplo, os vascos tiñan tamén esa inquedanza, agás Mikel Laboa e Xabier Lete. É Benito Lertxundi quen se achega máis ao popular, quen utiliza estes instrumentos e canta mesmo pezas populares. Mentres, en Catalunya a música popular está totalmente desautorizada, afástanse dela porque non teñen un folclore tan rico e variado coma o de Galiza. E residindo xa en Galiza desde o ano 71, toco moito por fóra, fago incursións por todas partes: Alemaña, Francia, a onde fun moito con Paco Ibáñez, e tamén no resto do Estado. Ti compartiches escenario con grandes da canción, como José Afonso ou Joan Baez, ademais de Paco Ibáñez, con quen tes unha estreita relación e vai estar tamén na túa homenaxe. Si, eu non sabía nada. Contactaron directamente con el desde o Concello de Cambre. Encántame porque tivemos moitas vivencias e actuacións xuntos. Coñecino en Barcelona, el tiña moito interese pola canción e pola poesía galega para incorporala ao seu repertorio, para que os seus recitais fosen un pouco como un Galeuscat, porque el coñecía tanto o euskera como o catalán, porque súa nai era vasca e o seu pai, valenciano. Quería cantar en todas as linguas do Estado. E comezamos unha longa amizade, temos cantado moito xuntos. Unha vez que remata o franquismo comezas a túa carreira en solitario, cun total de sete discos. Si, eu utilizaba as formas musicais populares para facer canción de autor social, que tiña un sentido reivindicativo e que ao mesmo tempo tiña unhas connotacións que se poden identificar cun sitio a través dun instrumento, que tamén é o que te ancora. O meu instrumento, a zanfona, veño utilizándoo desde os 70, e xa te ancora nun sitio, cunha determinada sonoridade e harmonía. Coa perspectiva do tempo, que disco cres que reflicte mellor a túa visión do mundo e da música? Como calquera creador nunca quedas totalmente satisfeito co que fas, pero se che digo a verdade, co que me sinto máis feliz é con O meu país, que fixen no ano 69, cos versos de Xoán Manuel Casado. Sempre a canto, e sempre sinto que o fago por primeira vez, a emoción embárgame. Faime traspasar a barreira do tempo e lévame a cando a fixen. Tamén é a túa canción máis popular. E probabelmente a máis versionada. Si, tamén porque a cantei máis veces. A coral de Ribadeo fixo unha versión moi bonita, tamén Eladio y los Seres Queridos ten outra preciosa, e Luar na Lubre cantada por Rosa Cedrón. E hai outra medio flamenca, e unha dun coro de nenos da Arxentina, do colexio Rosalía de Castro. É curioso como en Galiza, despois da Transición, a canción de autor perdeu moita forza, cousa que non aconteceu, por exemplo, en Euskadi ou Catalunya. Por que cres que a atención ás letras é máis escasa na nosa música? A canción de autor despois da Transición desapareceu practicamente. Tivo unha crise bestial, desapareceron unha cantidade de autores porque cambiaron os tempos. Nalgúns sitios como en Catalunya e no País Vasco a canción pasou ás festas. Eu alí teño cantado con Mikel Laboa, Xabier Lete, Urko... en festas masivas. Eu quedaba abraiado, e en Catalunya igual. Aquí en Galiza traían orquestras e segue pasando iso. Non se concibe unha festa sen unha orquestra para bailar. Logo chegou Milladoiro, que se esqueceu da palabra. Logo Luar na Lubre xa incorpora unha cantora. E todo isto leva a que o cantautor vaia desaparecendo. O cantautor é máis áspero, ten pouco acompañamento, é máis pobre de recursos. Iso foi o que matou o cantautor, desapareceu, matárono. E logo veu Carlos Núñez, unha figura moi internacional, pero desaparece ese home que transmite unha lingua, unha historia, unha cultura. Iso queimárono, desapareceu, non hai. Quedamos catro. Como ves o estado actual da música galega? Eu véxoa moi ben. Hai uns músicos incríbeis e unha canteira impresionante. A desgraza é ter unha TVG que é un lastre. Eu hai dous sitios sitios onde estou totalmente desaparecido: en La Voz de Galicia, para quen non existo, e na TVG, eu e máis xente somos invisíbeis para eles. Non hai máis que ver os tres programas punteiros, que é un tal Land Rober, o Piñeiro e o Gayoso, que nos desprestixian e nos insultan. Así estamos. O labor é duro. E fan falta moitos anos para ter un prestixio. Poderemos agardar algún novo disco de Miro Casabella? O último foi en 2004. Teño moitísima música gravada. Eu son un tipo que teño moitísima facilidade para facer música e fago case un tema cada día. Teño centos de cancións, pero moitas veces penso haberá alguén a quen lle interese? Aos medios non lle interesa para nada, pero logo vas a sitios pequenos cantar e agradécencho tanto que te anima a seguir. [Esta entrevista foi publicada no A FONDO especial Miro Casabella, publicado no Sermos Galiza 255, á venda na loxa]


Summary: Armando Requeixo dá conta de Fulguración e Silencio, a máis recente obra de Xavier Rodríguez Barrio, un "poeta Halley" que "aparece só moi de vez en cando no ceo literario galego" mais cun brillo que "loce intenso"

Xavier Rodríguez Barrio é poeta Halley. Aparece só moi de vez en cando no ceo literario galego, mais, cando o fai, o seu brillo loce intenso no firmamento das nosas letras. Fortuna quixo que hai pouco dese á luz Fulguración e Silencio, un poema longo dedicado á lembranza de Xosé María Díaz Castro que editou a Deputación Provincial de Lugo. Confeccionado materialmente polo Obradoiro do Libro CENTRAD (esa magnífica factoría artesanal que tanto apoia a infatigable Rexina Polín), esta edición numerada é un obxecto artístico admirable. Impreso en papel rústicus fabiano de alta gramaxe, con portadas feitas en policarbonato gravado e encadernado nunha espiral de vimbio, protexido todo por un estoxo de cartón corrugado que deseñou Fonso Castro. Marabilla. Toda a edición foi coidada ata o mínimo detalle: a publicación ten 14 páxinas, mide 14 X 14 e a espiral de vimbio desliza en 14 punteados, todo en homenaxe ao ano 14, o do nacemento de Díaz Castro e o do actual centenario. Canto ao poema en si, Rodríguez Barrio lembra o vencello indisoluble que uniu a Díaz Castro con Galicia, máis concretamente cos eidos natais, tal se a eles os xunguise "un fío para o sangue/ un cíngulo de lúas". Tamén incide no papel decisivo da mater familias, quen o fixo persoa pola "luz nos adentros dun ventre que se abre/ e disemina como un outonar para os días". Do mesmo xeito, hai espazo para a acordanza dos amigos fraternos, ese "Aquilino evocando pedregais de Seivane/ decruando contigo o idioma, os entusiasmos lentos,/ a orde substantiva da palabra". Incluso se vira a atención para os días nas Rías Baixas, coa memoria dos "poñentes de Arousa (...) as nubes submarinas dun ceo interminable,/ tratando de ancorar eternidades/ en cada baixamar de lonxanías". Hai nos versos deste Fulguración e Silencio un procurado ton outonizo, unha luz cembada, indecisa, que deixa no tasto os claroscuros das "tempas doídas", da "dor do equilibrio", dos "veráns feridos". É un dicir melancólico e evocador, de "tardes longas" e "sombras caladiñas", de "anxos/ que non deixan o seu ronsel no aire/ senón no corazón de quen os mira". Unha poética da Beleza a caer co "ruído do sangue". Excelente este Fulguración e Silencio, peza memorable dun Xabier Rodríguez Barrio que rende, así, homenaxe ao amigo e mestre neste ano tan sinalado.


Summary: Finalizada a tregua de 72 horas sen acordo de a prolongar, o exército israelita encetou novos ataques contra a Faixa, din, en resposta aos foguetes lanzados por Hamas. Unha crianza foi asasinada.

A organización islámica, Hamas, nega ter algo a ver co lanzamento de foguetes desde Gaza. Porén, o exército israelita asegurou que dous proxectís caeran no sul do Estado de Israel e que en resposta o Tashal reanudaría a ofensiva contra a Faixa. "Cada lanzamento dun foguete por parte de Hamas ten como obxecto matar civís israelitas. Cada foguete é un crime de guerra", afirmou un mando militar desde o Estado de Israel en clara resposta ás investigacións que desenvolverá o Comité de Dereitos Humanos das Nacións Unidas polas vulneracións do dereito internacional que supuxo a operación 'Bordo Protector' deseñada polo executivo de Benjamin Netanyahu. As hostilidades foron encetadas horas despois de se concluír a tregua de 72 horas acordada entre o goberno de Tel Aviv e as organizacións palestinas. Logo da cal non se produciu unha prolongación se ben, aseguraron fontes das delegacións desprazadas no Cairo, as conversas entre elas. Asasinada unha crianza en Yabalia Nesta nova onda de ataques morreu asasinada unha crianza no campo de refuxiad@s de Yabalia, segundo informou o Ministerio de Saúde da Faixa. Aliás, resultaron feridas outras cinco persoas froito de seis bombardeos que peinaron todos os sectores de Gaza, de acordo co relato achegado polas forzas armadas israelitas. Cóntanse por milleiros as persoas que están a abandonar as súas moradas no norte e leste da Faixa de Gaza perante o medo polos novos ataques.


Summary: O Tribunal Constitiucional permite a investidura de Carles Puigdemont só se é presencial, prohibindo que esta sexa a distancia ou delegada.

O Tribunal Constitucional optou por unha solución intermedia para intentar solucionar o problema que lle formulaba o recurso presentado polo goberno español contra a investidura de Puigdemont. O TC non admite o recurso da Moncloa e a terza feira poderá realizarse a investidura mais só se Carles Puigdemont está presente. Este xa deu os pasos para intentar estar no Parlament e solicitou autorización xudicial para ir ao pleno. Após máis de seis horas de deliberación, o TC desestimou o recurso do goberno español e non impugna o pleno de investidura que está convocado para o 30 de xaneiro, a próxima terza feira, polo presidente do Parlament, Roger Torrent, con Carles Puigdemont como candidato. Mais o TC impón unha medida cautelar: que a investidura sexa presencial, prohibindo que esta sexa a distancia ou delegada. A resolución do Constitucional considera que para ser investido, Puigdemont necesita obter a autorización do xuíz. O deputado de JxCat Josep Rull anunciou que Carles Puigdemont demandará autorización xudicial para asistir ao pleno de investidura. Deste xeito, o Constitucional segue a liña do Consello de Estado, que sinalaba que o recurso da Moncloa non tiña fundamentos xurídicos.Ou do letrado maior do Parlament, Antoni Bayona, que criticaba unha medida "preventiva" contra alguén que non estaba inhabilitado para o exercicio do cargo.


A data chega coa causa xudicial pendente de que a Audiencia da Coruña decida se valida ou rectifica a proposta do xuíz instrutor e do fiscal de xulgar como responsables en igual grao ao maquinista e ao director de Seguridade de AdifComo en anos anteriores, a plataforma de vítimas do accidente de Angrois vén de convocar actos de protesta e lembranza para o sexto aniversario do accidente. O 24 de xullo, ás 11 horas, marcharán polas rúas de Santiago desde a estación de tren ata a praza do Obradoiro, onde lerán un comunicado. Pola tarde, tras unha misa na Colexiata do Sar ás 18 horas, concentraranse na curva da Grandeira, en Angrois, na que ocorreu o accidente, onde realizarán diversas intervencións de lembranza dos falecidos ata as 20.41 horas, o momento en que descarrilou o Alvia. Tras os actos públicos do día 24, as familias afectadas celebrarán o día 25 un acto privado no Pazo do Faramello.O sexto aniversario do accidente chega este ano coa causa xudicial pendente de que a Audiencia Provincial da Coruña decida se valida ou rectifica a proposta do xuíz instrutor avalada polo fiscal de levar a xuízo polas 80 mortes ao maquinista do tren e ao daquela director de Seguridade na Circulación de Adif, o primeiro por despistarse e non frear a tempo antes da curva de Angrois e o segundo por non habilitar as medidas de seguridade necesarias para evitar o risco previsible dun erro humano que alí existía. No eido político, a UE abriu este ano unha nova investigación contra España polo xeito en que analiza os riscos ferroviarios, cuestión clave na investigación penal de Angrois. Pola súa banda, a comisión de investigación política que as vítimas reclamaron durante cinco anos rematou a comezos deste ano no Congreso sen que se chegasen a emitir conclusións sobre o sinistro polo adianto das eleccións xerais.


Summary: A partir de hoxe nos núcleos de poboación separados de menos de 5.000 habitantes poderase saír sen restrición de franxas horarias. É a Xunta quen ten que determinar que considera un núcleo mais na Galiza hai máis de 3.700 parroquias con menos de cinco mil veciñas.

Os núcleos de poboación separados que teñan menos de 5.000 habitantes tamén poderán saír sen restricións horarias a partir de hoxe mesmo e aínda que pertenzan ao mesmo concello, segundo anunciou o presidente da Xunta esta quinta feira. O Goberno español autoriza así que nestes núcleos separados que non chegan ás 5.000 veciñas e veciños se funcione como nos concellos de menos de 5.000 habitantes, onde xa non entraron en vigor as franxas horarias decretadas polo Ministerio de Sanidade. Unha medida que permitiría que máis da metade das galegas e galegos non teñan franxas horarias: A pregunta que se fan miles de galegas e galegos é se habitan nun lugar que entra deses parámetros. En principio, e en virtude do novo espírito de 'cogobernabilidade', é a Xunta quen ten que determinar que é un núcleo de menos de 5.000 habitantes (se aposta pola parroquia ou ben outro criterio) e cales son. Mais no Instituto galego de estatística (IGE) hai un listado de núcleos que están por baixo de 5.000 habitantes (máis de 3.700 parroquias) e dos que superan esa poboación. Así, na Galiza hai 46 núcleos de máis de 5.000 habitantes, que están en 44 dos 314 concellos da Galiza. En principio, estes serían os excluídos da decisión. A CRTVG fixo unha listaxe de cal son eses núcleos que superan as 5.000 veciñas e veciños:


Summary: A empresa nega as acusacións do Concello e asegura que o accidente se debeu á desmontaxe de equipos obsoletos. O Goberno municipal comunicará nos vindeiros días "a paralización de todos os traballos ilegais que se realizan en Lourizán". O lume, que provocou unha gran fumareda visible dende toda a comarca, comezou ás nove da mañá e foi sufocado media hora despois.

O Concello de Pontevedra denuncia que o incendio que esta mañá afectou á factoría de ENCE en Lourizán iniciouse nas obras que a empresa está a realizar no complexo e que carecen de licenza municipal. As chamas foron provocadas polos traballos de desmontaxe dunha torre de refrixeración ao prender no material de poliéster no que está construída a citada instalación. O Goberno municipal abriu un expediente informativo e comunicará nos vindeiros días "a paralización de todos os traballos ilegais que se realizan en Lourizán". O lume, que provocou unha gran fumareda visible dende toda a comarca, comezou ás nove da mañá e foi sufocado media hora despois. O Goberno municipal abriu un expediente informativo e comunicará nos vindeiros días "a paralización de todos os traballos ilegais que se realizan en Lourizán" A tenente de alcalde e responsable de Disciplina Urbanística, Carme da Silva, explicou esta mañá en rolda de prensa que "se a empresa non tivera actuado como actuou, o incendio non se tería producido". Da Silva lembra que hai uns meses ENCE lle comunicou ao Concello dous proxectos: un en materia de eficiencia enerxética de aforro de auga e calidade ambiental, e un segundo de integración paisaxística. Naquel momento, a resposta municipal foi que a empresa necesitaba un título habilitante municipal para facelas, a pesar que de a empresa se amparaba en ter un permiso da Consellería de Industria. "Non é suficiente", aclara Carme da Silva, que explica que cómpre un expediente na que se reclamen informes a todas as administracións implicadas con estas obras ou os terreos nos que se van realizar. En novembro técnicos do Concello visitaron a factoría e comprobaron que se estaban a facer obras tanto en materia de eficiencia enerxética (pola cal se desmantela a torre de refrixeración) como do proxecto de integración paisaxística. Da Silva insta á empresa a "que cumpra toda a normativa como a teñen que cumprir todos os pontevedreses e todas as empresas de Pontevedra". A empresa nega pola súa banda as acusacións do Concello e asegura que o accidente se debeu á desmontaxe de equipos obsoletos A empresa nega pola súa banda as acusacións do Concello e asegura que o accidente se debeu á desmontaxe de equipos obsoletos na torre de refrixeración, unhas actuacións para as que -asegura- non necesita licenza municipal. A compañía minimizou o sucedido: "Trátase dun silo que xa non se utiliza no proceso fabril, moi escandaloso pola importante fumareda negra, pero sen máis consecuencias". "Máis alá da transcendencia que poida ter este feito puntual, ponse en evidencia máis unha vez o perigo que supón para a poboación da comarca e para o medio ambiente", di a APDR As obras foran denunciadas tamén pola Asociación pola Defensa da Ría (APDR), que sinala que "máis alá da transcendencia que poida ter este feito puntual, ponse en evidencia máis unha vez o perigo que supón para a poboación da comarca e para o medio ambiente convivir cunha fábrica que non só está a contaminar as augas da Ría e o ar que respiramos e a destruír os nosos recursos económicos, senón que atenta contra a integridade da cidadanía en xeral e a dos seus traballadores en particular". "Accidentes coma este, deixan en evidencia tamén, a inexistencia -na práctica- dun Plan de Emerxencia Exterior que protexa á poboación no caso dun accidente de maior gravidade e xustifican máis -se cabe- a esixencia da eliminación da fábrica do seu actual emprazamento", engade a entidade, que convoca unha concentración este mércores ás 21 horas na Praza da Peregrina para pedir o peche da fábrica.


Summary: O número de persoas falecidas na pandemia é xa de 880. Aumentan a 459 as persoas con Covid hospitalizadas, delas 58 en UCI

O coronavirus na Galiza continúa a avanzar e se estender con cifras por riba dos 500 contaxios diarios. Nas últimas 24 horas detectáronse 525 positivos por Covid-19, deles 137 na área de Vigo, e xa superamos os 7.000 casos activos ao chegar a 7.074, o que supón un incremento de máis de mil desde a pasada sexta feira. Así se desprende dos datos actualizados na mañá na web da Consellería de Sanidade con cifras até as 18,00 horas de onte, nas que se constata que esta segunda onda rexistra a cuarta cifra máis elevada da pandemia en Galiza en canto a positivos confirmados por PCR en 24 horas cos 525; após os 687 do sábado 24 de outubro, os 603 da segunda feira pasada e os 597 do domingo 25. Na primeira, o volume maior corresponde ao 29 de marzo, con 516. Por áreas sanitarias, detectáronse 137 positivos confirmados por PCR nas últimas 24 horas; 86 na da Coruña e Cee; 73 na de Ferrol; 69 na de Ourense; 66 na de Pontevedra e O Salnés; 60 na de Santiago e Barbanza; e 34 na de Lugo. En canto aos casos activos, que aumentan en todas as áreas sanitarias galegas, soben en 115 na de Vigo até os 1.358; a de Ferrol suma 58 até os 546; a de Pontevedra rexistra 727 -44 máis-; a da Coruña conta con 1.201 -outros 34 máis-; a de Ourense sobe en 33 até os 1.423; e a de Santiago e Barbanza ten 1.128, o que supón seis máis que a segunda feira. Até a data na Galiza leváronse a cabo 646.233 PCR fronte ás 640.621 contabilizadas a xornada anterior. Galiza rexistra até a data 880 falecidos con Covid-19, após notificar Sanidade esta segunda feira a morte de 12 persoas con coronavirus, o que supón a maior cifra de falecementos comunicados nunha xornada nesta segunda onda da pandemia. En todo caso, este número de vítimas mortais é o máis alto comunicado nunha mesma xornada desde o pasado 26 de abril, cando Sanidade informou de 15 falecidos. O día con máis mortos en toda a pandemia notificados foi o 3 de abril, con 27.


Summary: A sanidade galega adentra-se numha via da internacionalizaçom parcial que comporta riscos de evasom fiscal

A Federaçom de associaçons pola defesa da sanidade pública, FADSP, dava a luz o informe 2019 relativo ao grau de privatizaçom da atençom sanitária em Espanha. Encabeçavam a listagem em intensidade privatizatizadora as Comunidades de Madrid e Catalunha, com 31 e 29 pontos respectivamente, e cerravam-na as de Castela-A Mancha e Extremadura com 13 e 12 pontos. Galiza situava-se na zona meia com 19 pontos, igual que Múrcia e Navarra. A pontuaçom adoptada combina a incidência de nove variáveis qualificadoras, umha das quais é a presença de instalaçons de financiamento público-privado na oferta sanitária.A discreta privatizaçom relativa atribuída à sanidade galega nom consegue apagar o balbordo de insatisfaçom que acompanha a gestom privada das nossas doenças. Umha recente instruçom gerencial de Povisa aconselhava reduzir no possível a atençom aos doentes concertados com o Sergas para concentrar-se na atençom à clientela privada, muito mais lucrativa. Dinheiro e doença é um difícil binómio que sempre discrimina ao desfavorecido.Agora nos inteiramos da recente venda da participaçom de Concessia a um fundo de investimento de curta vida. A sanidade galega adentra-se desta maneira numha via da internacionalizaçom parcial que comporta riscos de evasom fiscalCabe recordar que Povisa é o maior hospital privado de Espanha, com 1.400 empregados, aos quais se encomenda a atençom de umha área sanitária de 140.000 habitantes. Povisa, propriedade do grupo de serviços navieiros Nosa Terra XXI, que possui também o Sanatório da Esperança de Santiago, disque estuda apresentar um pré-concurso de credores alegando perdas crescentes que atribui ao serviço concertado com o Sergas. Um informe de auditoria independente poderia porventura esclarecer quanto há de razom nas contas da sociedade e quanto de assédio aos castigados recursos públicos dedicados ao nosso mais prezado bem público como é a sanidade: 3.783 milhons de euros cada ano, 33,5% do gasto público total segundos os Orçamentos de 2019. Mais de 1.400 euros por habitante e ano.O Hospital Álvaro Cunqueiro de Vigo, inaugurado em 2015 para atender um colectivo de 600.000 cidadaos, é umha Associaçom Público Privada, APP, gerida por umha Sociedade Concessionária que acolhe um selecto grupo de empresas promotoras de infra-estrutura e serviços públicos. O grupo espanhol Acciona (43,3%), o galego Puentes y Calzadas (23,3%), o veterano grupo francês Veolia (16,7%) e, até há pouco, o consórcio bancário Concéssia (16,7%) onde figuram Bankia, BBVA, Sabadell, CaixaBank, KutxaBank e Ibercaja. O capital investido pola Concessionária ascendeu a 250 milhons de euros dos quais 110 procedem do Banco Europeu de Investimentos, 30 mais de Axis, filial do ICO, e os restantes 110 do pool bancário promotor. Umha aventura financeira em regime de project finance.Agora nos inteiramos da recente venda da participaçom de Concessia a um fundo de investimento de curta vida, sede central em Londres e imprecisa trajectória financeira, de nome RiverRock European Capital Partners. A sanidade galega adentra-se desta maneira numha via da internacionalizaçom parcial que comporta riscos de evasom fiscal.O convívio entre necessidades públicas e lucro privado, é um campo de confronto conflituoso tanto do ponto de vista da qualidade do serviço oferecido como das exigências tributárias.Um interessante informe britânico ao respeito, significativamente titulado O desastre das PPP (partenariado público privado) no Reino Unido, desvenda sem rodeios o fracasso do financiamento da sanidade mediante a fórmula APP. Pode ser umha proveitosa leitura para os supervisores do gasto público galego como o Serviço de Gestom Económica e Controlo Orçamentário da Conselharia de Fazenda ou o Conselho de Contas de Galiza. O informe foi elaborado por Jubilee Debt Campaign, umha plataforma democrática fundada em 1996 para denunciar o abuso dos compromissos de dêveda com fundos incontrolados como os denominados off-shore e os fundos abutres.As APP som umha pedra de moinho ao pescoço dos hospitais de Londres, declarava em 2015 o alcaide da cidade Sadiq KhanAs APP som umha pedra de moinho ao pescoço dos hospitais de Londres, declarava em 2015 o alcaide da cidade Sadiq Khan. E também aos de Lugo e Vigo senhor Mayor of London, se me desculpa a intromissom. O informe aludido denuncia os riscos inerentes ao financiamento em regime APP, entre os quais cabe destacar o sobrecusto financeiro em comparaçom com a alternativa de financiamento mediante dêveda pública, os custos de formulaçom e avaliaçom do projecto, habitualmente encomendados a empresas de auditoria de primeira categoria, o risco de evasom fiscal por parte das concessionárias com sede no exterior ou mesmo de reversom do contrato por parte da concessionária como tem acontecido com as auto vias de circunvalaçom madrilenas. Vem ao caso lembrar a magnitude económica dos compromissos assumidos pola Junta de Galiza em regime APP e a correspondente série de pagamentos assumidos que se prolongam até 2040.Um exame dos Orçamentos públicos galegos, particularmente os de 2019, permite delimitar o impacto dos programas APP em vigor. Cinco som referidos a vias de comunicaçom (auto vias AG-56, (Santiago-Briom), AG-41 (Salnês), AG-11 (Barbança), A-52, (Celanova-Fronteira portuguesa) e AG-55 (Costa da Morte), orçados em total em 536,5 milhons de euros, mais um sexto referido ao Hospital Álvaro Cunqueiro orçado em 315,2 milhons mais: 851,7 milhons em total registados em regime APP.Importa assinalar que os 852 milhons comprometidos geram compromissos de pagamentos por importe superior a 2.615 milhons pendentes até 2040, á parte dos já fôrom liquidados em exercícios anteriores a razom de 140 milhons por ano aproximadamente. Um montante de pagamentos em volta dos 3.000 milhons.Importa assinalar que os 852 milhons comprometidos geram compromissos de pagamentos por importe superior a 2.615 milhons pendentes até 2040Nom podemos por menos de assinalar a inconveniência de concertar operaçons a prazo tam longo num contexto como o actual de taxas de financiamento próximos de zero e submetidas aliás a sobrecusto por negociaçom, gestom e revisom periódica e a risco renegociaçom de cánones ou de reversom de compromissos por denúncia unilateral da parte privada.Longe de a nossa intençom denegrir as vantagens das APP. Externalizar actividades sob estrito controlo do contratante é um procedimento adequado e mesmo imprescindível no caso de investimentos altamente onerosos e tecnicamente exigentes. A prática empresarial abona a externalizaçom de tarefas como expediente para ganhar eficiência e reduzir custos. Concentrar-se na actividade principal e subcontratar tarefas auxiliares a um concessionário ou empreiteiro é um imperativo de produtividade. O perigo reside em confiar a obra ou serviço sem um exaustivo caderno de encargo que fixe estritamente calendário, pagamentos e arbitragem de conflitos. É aí onde as Administraçons se manifestam torpes e vulneráveis ante a astúcia experimentada dos fornecedores do capital e a tecnologia. O venerável Direito Administrativo mal serve para gerir os riscos de tam desigual contenda. Essa é advertência do ponderado informe do Tribunal de Contas Europeu para este tipo de operaçons.


Summary: Desde a "corresponsabilidade", explicou Caballero, "todas as forzas políticas estamos buscando a fórmula" para adiar esas eleccións.

O líder das socialistas galegas, Gonzalo Caballero, explicou esta terza feira após a reunión mantida co presidente da Xunta e o resto de líderes das forzas galegas, que se buscou un "mecanismo" para "lograr un novo tempo e un novo calendario" porque "a prioridade é a loita contra o coronavirus e as medidas económicas que se estabelezan para paliar esta crise". Desde a "corresponsabilidade", explicou Caballero, "todas as forzas políticas estamos buscando a fórmula" para adiar esas eleccións". O socialista trasladou que non hai ningún informe que indique os pasos a seguir e que o escenario que se manexa recolle que unha vez deixe de estar vixente o estado de alarma, e todo estea de volta na normalidade, se poidan retomar esas eleccións. Por iso, segundo manifestou Caballero, están buscando os mecanismos para que a Deputación Permanente teña capacidade nestes días. "Estamos na liña de cooperar e de traballar. Hoxe avanzamos na vía de solución para que unha vez finalice a crise se abra unha nova convocatoria electoral. Estamos en tempos de excepcionalidade porque non sabemos canto vai durar isto", sostivo. "O PSdeG está disposto a que se alargue o tempo electoral até o máximo, o prioritario é a loita contra o coronavirus", dixo, para engadir que "o PSdeG asume que a nova data electoral poida ser despois do verán". "Unha vez pasado o estado de alarma e de emerxencia precisaremos un período de 54 días para retomar as eleccións e agora estamos centrados na loita contra o coronavirus", apuntou Caballero, dando por feito que o proceso electoral se iniciará de novo, cunha nova precampaña. "Vai existir unha prórroga de mandato ao actual presidente da Xunta. Imos corrixir o decreto de disolución da Cámara pero o Parlamento vai seguir sen funcionamento", salientou. Caballero conta con ter un borrador do Decreto que manexa o Goberno galego esta tarde, para traballar sobre el. "Abrímonos á posibilidade de estudar o mecanismo acordado en Euskadi", dixo, mais agregou que "non se barallou ningunha data concreta". "Falouse do sistema e comparamos o sistema, primeiro o borrador que traía a Xunta da Galiza e despois se plantexou a posibilidade de traballar cun decreto similar ao do Goberno vasco", manifestou o líder das socialistas. Polo tanto, este Decreto daría máis garantías xurídicas ao proceso electoral a respecto dos votos por correo xa emitidos e das persoas que a día de hoxe non teñen a maioría de idade pero que si a teñan na nova data dos comicios. Un sistema sanitario "forte" "Esta vai ser unha batalla continua na que os riscos van seguir estando presentes, temos que extremar as accións públicas necesarias. Imos saír disto traballando cada un no seu ámbito de responsabilidades", debullou Caballero, que describiu as "dificultades" da situación actual, na que "temos que extremar as precaucións porque a curva de contaxios segue a estar enriba da mesa". O candidato do PSdeG á Presidencia da Xunta celebrou as medidas implantadas polo Executivo estatal "para conseguir que esa curva caia nalgún momento con claridade" que van na "búsqueda dun escudo de protección para a cidadanía". "As medidas sanitarias e a saúde son o primeiro, mais de seguido temos que ter unha atención especial á economía. Isto é unha cuestión de solidariedade e e de reciprocidade. Necesitamos ter un mínimo de calidade de vida para que as persoas poidan estar facendo o traballo nas súas casas", argumentou. "Esta é unha batalla de todas na que todas temos que estar á altura das circunstancias. Por iso cooperamos de forma leal co Goberno do Estado e co Goberno da Xunta da Galiza", dixo, "é o momento da unidade e da lealdade de todos os ámbitos públicos e tamén da cidadanía, así llo trasladamos ao presidente da Xunta, que o PSdeG está centrado na sanidade e na economía". "Temos que poñer a todo o persoal sanitario dispoñíbel", asegurou, para matizar que deben ter contratos non precarios. Así, referiuse a que se incorporen as profesionais xubiladas, que se aumente a enfermería a domicilio e que se abran todas as instalacións dos hospitais pechadas. "Canto máis forte sexa o noso sistema sanitario, máis capacidade teremos de afrontar con éxito esta situación de crise", sinalou, após recoñecer que a prioridade das decisións é "evitar os colapsos" da atención sanitaria.


Summary: O prezo media da luz para a clientela de tarifa regulada vinculada ao mercado almacenista, baixa este domingo 8,84% con respecto a este sábado.

O prezo media da luz para a clientela de tarifa regulada vinculada ao mercado almacenista, baixa este domingo 8,84% con respecto a este sábado, até os 261,67 euros por megawatt hora (MWh), segundo os datos provisionais do Operador do Mercado Ibérico de Enerxía (OMIE). Este prezo é o resultado de sumar a media da poxa no mercado almacenista á compensación que pagará a demanda ás centrais de ciclo combinado pola aplicación da 'excepción ibérica' para topar o prezo do gas para a xeración de electricidade. Na poxa, o prezo medio da luz no mercado almacenista (o denominado pool) situouse para este domingo en 141,1 euros/MWh. O prezo máximo rexistrarase entre as 00.00 e as 01.00 horas, con 205,41 euros/MWh, mentres que o mínimo para a xornada, de 25,09 euros/MWh, darase entre as 17.00 horas e as 18.00 horas. O comercio galego acepta, "de mala gana", as medidas de aforro enerxético do Goberno estatal A este prezo do pool súmase a compensación de 120,57 euros/MWh ás gasistas que ten que ser abonada polos consumidores beneficiarios da medida, os consumidores da tarifa regulada (PVPC) ou os que, a pesar de estar no mercado libre, teñen unha tarifa indexada. A 'Excepción Ibérica' En ausencia do mecanismo da 'excepción ibérica' para topar o prezo do gas para a xeración de electricidade, o prezo da electricidade en España sería de media uns 373,19 euros/MWh, o que supón uns 111,52 euros/MWh máis que coa compensación para os clientes da tarifa regulada, que pagarán así un 29,88 % menos de media. O 'mecanismo ibérico', que entrou en vigor o pasado 15 de xuño, limita o prezo do gas para a xeración eléctrica a unha media de 48,8 euros por MWh durante un período de doce meses, cubrindo así o próximo inverno, período no cal os prezos da enerxía son máis caros. Disparidade nas cidades galegas para aforrar enerxía En concreto, a 'excepción ibérica' fixa unha senda para o gas natural para xeración de electricidade dun prezo de 40 euros/MWh nos seis meses iniciais, e posteriormente, un incremento mensual de cinco euros/MWh até a finalización da medida.


Summary: Ignazio La Russa, vencellado ao fascismo desde os anos 70, foi elixido presidente do Senado nunha sesión que comezou dirixindo, como presidenta provisional, a sobrevivente do Holocausto Liliana Segre.

O Senado italiano elixiu esta quinta feira o novo presidente da Cámara, Ignazio La Russa, militante do partido de extrema dereita que dirixe Giorgia Meloni, Fratelli d'Italia. O seu nome, do mesmo modo que o da previsibelmente futura primeira ministra, está vencellado ao movemento fascista italiano. La Russa ficou durante dúas décadas nas filas do Movimento Sociale Italiano (MSI), formación herdeira do Partito Fascista de Benito Mussolini que leva no seu logo a chama tricolor, un símbolo habitualmente empregado pola ultradereita italiana que simboliza a "chama eterna" que brotaría do cadaleito do ditador. Posteriormente, igual que o fixo Meloni, pasou a formar parte de Alleanza Nazionale, o sucesor inmediato do MSI após a súa disolución en 1995, e hai dez anos integrouse en Fratelli canda Meloni. Loanzas a Mussolini, militancia no fascismo... Quen é Giorgia Meloni? Mais o caso de La Russa é especialmente rechamante, pois, nunha entrevista concedida catro anos atrás, exhibiu unha habitación na que almacenaba diferentes reliquias da época da ditadura, incluída unha figura de Mussolini. Giorgia Meloni celebrou esta quinta feira o seu nomeamento como "un patriota, un servidor do Estado e namorado de Italia" e, dentro da súa formación, Fratelli, "un referente insubstituíbel". O novo presidente do Senado foi elixido con 116 votos a favor —a maioría absoluta ficaba en 104—, nunha sesión na que o veterano líder de Forza Italia, Silvio Berlusconi, que volveu ocupar un escano aos seus 86 anos, mantivo un brusco enfrontamento con La Russa, a quen proferiu un "Vaffanculo!". ANÁLISE | A extrema dereita avanza en Europa, por Luca Chao Mais a cuestión máis significativa dunha xornada na que se elixiu presidente da Cámara Alta un orgulloso simpatizante do fascismo recaeu en Liliana Segre, sobrevivente do Holocausto que foi a encargada de ocupar a presidencia provisional do Senado nesta sesión. Segre, designada senadora vitalicia en 2018 polo presidente da República, Sergio Mattarella, convidou os lexisladores a combatiren "as mensaxes de odio", nun discurso fortemente aclamado.


Summary: O coronavirus provoca o aprazamento da regata internacional, programada para o verán de 2021.

A Coupe de la Jeunesse, unha das regatas máis importantes do calendario internacional, con máis de tres décadas de traxectoria, terá que ser adiada debido ao coronavirus. Programada para disputarse este verán na localidade austríaca de Linz e en 2021 en Castrelo de Miño, a organización decidiu atrasar un ano todo o calendario da competición. Así o anunciou o presidente da Coupe de la Jeunesse, Gary Harris, logo de consultar ás respectivas federacións internacionais, nunha decisión que contou co "total apoio" das autoridades provinciais, tal e como fixo público a Deputación de Ourense.


Summary: A coalición de Anova e Esquerda Unida reivindica a "radicalidade democrática" e os principios da "liberdade, fraternidade, igualdade e laicidade".

Na páxina web de Anova xa está dispoñíbel o borrador final do acordo programático con que Alternativa Galega de Esquerdas --coalición que une a formación de Xosé Manuel Beiras, Esquerda Unida e tamén grupos máis pequenos, como o Espazo Ecosocialista ou Equo-- se presenta ás eleccións do 21 de outubro. No mesmo expoñen 30 puntos de acción que din estar construídos "na necesidade de recuperar a dignidade dunha acción política baseada na radicalidade democrática, nos principios republicanos de igualdade, liberdade, fraternidade e laicidade; na conciencia sobre os límites ecolóxicos do planeta; na loita contra calquera caste de discriminación, na permanente fiscalización por parte da cidadanía dos elixidos e elixidas e en que a orientación das políticas, en todos os ámbitos, deberá sempre estar presidida pola defensa do benestar das maiorías sociais e a defensa das minorías oprimidas, en definitiva na procura do ben común". Aseguran que a sociedade está "diante da fin dun ciclo histórico" A coalición electoral divide os seus obxectivos en catro grandes bloques: "Contra o espolio; Defensa do noso; Democracia, igualdade e dereitos sociais e Solidariedade económica e desenvolvemento". Aseguran que a sociedade está "diante da fin dun ciclo histórico tanto a nivel mundial como europeo tras catro décadas de imposición de políticas económicas contrarias ás maiorías sociais, que desmantelaron o modelo do estado do benestar", circunstancia que pensan que tamén "se manifesta no Estado español, onde está esgotado o modelo chamado 'da transición'". En canto a puntos máis concretos, AGE aposta por facer unha "auditoría da débeda pública", comprométese a "non aportar fondos públicos para viabilizar entidades bancarias e esixir responsabilidades penais aos xestores destas entidades". Fala tamén da creación dunha "Lei da Memoria Histórica para Galiza" ou aposta pola "soberanía enerxética e alimentaria". No programa electoral tamén hai referencias á "defensa activa contra a desaparición da identidade galega, contra o exterminio planificado da nosa lingua, o deterioro da nosa paisaxe, o abandono do noso patrimonio cultural e a deturpación da nosa historia"; "o combate contra a profesionalidade da política institucional" ou a prol da "promoción e equidade económica, fiscal e social para as formas de traballo autónomo e de pequenas empresas, con fincapé nas formas cooperativas de de economía social".


Summary: O parlamentar pola circunscrición de Ourense, de Anova, aceptou un contrato de investigación en Dinamarca que, di, supón "unha grande oportunidade" profesional para el. Iolanda Pérez Docampo será quen tome posesión do escano segundo informou Anova.

David Fernández Calviño deixará a finais de outubro o Parlamento após aceptar un contrato de investigación na Universidade de Copenhage, segundo comunicou a través dunha misiva á militancia de Anova. O deputado por Ourense asegura que a decisión supón "unha grande oportunidade" para el e que, en realidade, nunca quixo "ser un político profesional". Así o recolle Galicia Confidencial facéndose eco da carta enviada polo parlamentar. Así mesmo, Fernández Calviño afirma que permanecer máis tempo afastado do terreo científico complicaría máis a súa volta á investigación. A militante de Esquerda Unida, Carme Iglesias Sueiro, sucede a David Fernández na orde estabelecida na listaxe electoral da coligación en Ourense. Porén, e segundo recolle Europa Press, a formación manterá o equilibrio na representación das forzas que a integran e será Iolanda Pérez Docampo quen tome posesión do escano.


Summary: Facenda analiza as contas de 134 grandes grupos a nivel mundial.

As multinacionais españolas pagan en imposto de sociedades 12,6% dos seus beneficios. Tributaron a nivel mundial por este imposto 11.594 millóns de euros mentres o seu beneficio neto – unha vez descontadas as perdas- superou os 91.000 millóns de euros. Son resultados da análise do Ministerio de Facenda cos dados achegados por 134 multinacionais en 2016, multinacionais que teñan unha facturación anual superior aos 750 millóns de euros. O tipo xeral de sociedades no Estado español está en 25%, que se eleva a 30% para banca e empresas de hidrocarburos. Tan só 43 multinacionais acaparan case a metade do beneficio dos 134 grupos analizados. Porén, só pagan 1 de cada 10 euros da tributación total deses grupos. En resumo: esas 43 multinacionais declaran que gañaron 45.000 millóns de euros e por sociedades pagaron menos de 1.200 millóns. Desde 2016, os grandes grupos teñen a obriga de cubrir o modelo 231 de declaración informativa país por país (Country by Country Report,), establecida pola OCDE.


Summary: Non entendes que nas cidades, lugares con capacidade de 1.000 butacas fiquen limitados a 60 persoas e destacan que en todo o proceso de reactivación do sector cultural ningún surto tivo orixe en espectáculos ao vivo.

A Asociación Galega de Empresas de Artes Escénicas (Escena Galega), que aglutina unha parte importante do tecido empresarial e artístico das artes escénicas profesionais na Galiza, fixo pública a súa "fonda preocupación e estrañeza" ante as medidas "absolutamente restritivas" que se están a tomar en relación ao sector na actual e cambiante situación sociosanitaria. Malia deixar constancia das prioridades de seguridade sanitaria que deben rexer neste momento, consideran que é "difícil de entender en base a que criterios se estabelecen medidas como a restrición de capacidade dos espazos escénicos ou mesmo o feche doutros espazos de actividade cultural como medida preventiva", en referencia ás salas de concertos. Todo isto cando, segundo destacan, "se demostra que nestes se cumpren, de maneira escrupulosa, as indicacións e medidas hixiénico-sanitarias marcadas polas autoridades". Neste senso, fan fincapé en que o público mantén en todo momento a distancia interpersoal, empregando máscara. Pola súa banda, os espazos operan con plans de continxencia adaptados á situación, cun control escrupuloso da capacidade dos espazos, medidas de desinfección ou toma de datos das asistentes. Criterios incomprensíbeis Escena Galega pregúntase "por que non se continúan a implementar medidas que atendan de maneira específica á porcentaxe de capacidade nos espazos, que blinden (aínda máis) a seguridade do público e das persoas traballadoras da cultura". A respecto disto, non entenden "que teatros e outros espazos escénicos de 1.000 localidades deban operar en certas vilas e cidades a unha capacidade máxima de 60 espectadores (6% da capacidade total do espazo)". Ademais, lembran que nestes meses de reactivación da actividade cultural "non se ten detectado nin un só gromo relacionado coa actividade do espectáculo ao vivo".


Summary: O director da Corporación de Radio Televisión de Galicia, Alfonso Sánchez Izquierdo, rexeitou que o ente público incorpore unha figura concreta que vele polo cumprimento de boas prácticas no tratamento de temas relacionados coa violencia de xénero.

En resposta á deputada do PSdeG Noa Díaz, Sánchez Izquierdo cuestionou a efectividade da figura e sinalou que el opta pola formación dos profesionais. Díaz cuestionou os cursos de formación que se ofrecen na CRTVG e a súa revisión temática, tendo en conta que se imparte agora un referido ao acoso laboral e nel inclúense descargábeis con imaxes de pernas de mulleres que levan minisaia e zapatos de tacón. "O que menos esperamos é o tratamento frívolo", manifestou Noa Díaz a respecto do faladoiro do programa "Quen anda aí", no que se tratou a serie documental de Rocío Carrasco. A socialista leu o diálogo que se mantivo entre colaboradores, con "risas, gargalladas" e mesmo o son dunha "caixa rexistradora" a modo de ilustración sonora cando unha das persoas que interveu preguntábase se se cobrou por difundir datos da vida persoal e que se fixo con ese diñeiro. "Un esperpento" en directo, dixo a parlamentaria. Persoas non expertas Sánchez Izquierdo admitiu que eran "persoas que non son especializadas nesta cuestión". Díaz propuxo que non participen en faladoiros deste tipo e o director da CRTVG acusou a deputada de querer adoptar "medidas contundentes de despedimentos" dos profesionais da comunicación que estaban no programa. Díaz aclarou que as caras dos presentadores denotaban incomodidade e preguntouse por que non se actuou despois de espazos publicitarios, mentres que Sánchez Izquierdo apelou á programación en directo, o 86% da programación efectiva, para xustificar que neste tipo de situacións se poden cometer "erros". Noa Díaz quedou "alucinada" cos argumentos esgrimidos por Sánchez Izquierdo, quen na súa última intervención apelou a que a súa intervención estivo revisada por unha muller avogada con experiencia en temas de violencia de xénero. Erros "Foi escrita case na súa totalidade por unha profesional avogada, experta en temas de xénero e non serviu para evitar as descualificacións", reprochoulle. Sánchez Izquierdo indicou que mesmo as dilatadas traxectorias dos profesionais e colaboradores "non garanten que non vaian cometer erros". "Nin eles nin ninguén está exento de cometelos", dixo o director da CRTVG, quen volveu defender a especial sensibilidade da CRTVG coa materia e con programación específica. Con todo, o director da compañía sinalou que os comentarios que alí se verteron "non foron acertados". "É obvio", recoñeceu Sánchez Izquierdo, quen, con todo, indicou que a TVG "seguirá" apostando pola "formación", pero "tamén pola liberdade de expresión". En canto á cuestión da violencia de xénero, o director da corporación indicou que "as principais ferramentas están nos lexisladores, parlamentos e gobernantes" e "non só na cidadanía e nos medios de comunicación".


Summary: O talento do país segue medrando no fútbol.

O Real Club Deportivo da Coruña e o Club Deportivo Lugo presentaron no día de hoxe dous novos reforzos, Raúl García Carnero e Miguel Loureiro, talento galego para os carrís laterais das súas defensas. Necesitados de reforzos para lograr o obxectivo do ascenso e a permanencia, respectivamente, unha das zonas na que era máis imperioso incorporar efectivos tanto para branquiazuis como para albivermellos eran os laterais, optando as súas directivas polo talento galego para acabar coas súas carencias. O Deportivo rescatou un vello coñecido, Raúl García Carnero. Aos seus 33 anos, o coruñés, que vén de lograr o ascenso a Primeira co Valladolid, regresa "moi feliz" ao lugar onde debutou na elite, na tempada 2009/10. "É un paso atrás, pero non o sinto así, porque quero axudar a devolver o Dépor onde merece", afirmou. Miguel Loureiro, pola súa parte, percorre o camiño contrario, pois salta da Primeira RFEF á Segunda División tras destacar como un dos mellores da categoría na súa posición. "Teño moitas ganas de xogar no Lugo, sei que o meu rendemento pode estar á altura da competición e estou ilusionado por competir", apuntou o de Cerceda. Adeus ao patriarca da dinastía dos Agulló Na madrugada de onte faleceu aos 91 anos de idade Jaime Agulló Blasco, dianteiro ilicitano que defendeu as cores do Deportivo durante oito partidos, -nos que marcou catro goles- na tempada 1957/58. Non obstante, na cidade herculina máis que polo seu legado sobre o terreo de xogo é coñecido por ser o pai dunha lenda deportivista, Jaime Agulló Quintela, nado xa na Coruña, quen xogou no Dépor oito tempadas na década dos 80. Prezos populares para o Memorial Quinocho O Celta confirmou os prezos dos boletos para asistir ao Memorial Quinocho, que nesta edición enfrontará ao conxunto celeste co Al Shabab saudita, campión da súa Liga en 2021 e que ten no arxentino Ever Banega o único xogador recoñecíbel para o gran público. As persoas aboadas accederán de balde e o público en xeral pagará entre sete e 15 euros.


Summary: O candidato do PSdeG acusa o actual presidente da Xunta de comprometerse con proxectos non realizados como o AVE Lugo-Ourense e de non conseguir máis transferencias para Galiza.

O ton da campaña electoral sobe un chanzo após o debate electoral. O candidato do PSdeG á presidencia da Xunta, Xoaquín Fernández Leiceaga, cargou esta terza feira contra o actual presidente, Alberto Núñez Feijóo, a quen comparou con Donald Trump. "Trump falou de construír un muro en Estados Unidos que pagaría México. Feijóo dixo en 2009 que ía facer o AVE Lugo-Ourense e conseguir que Fomento pagase. Igual que Trump, son promesas esquecidas, que logo non cumpre", sinalou durante un mitin en Lugo. Leiceaga chamou Feijóo "un gran construtor da súa carreira" e criticou a súa falta de "compromiso" con Galiza. "Non conseguiu máis transferencias desde 2009 cun goberno afín en Madrid", apuntou o candidato socialista, que insistiu na idea central da súa campaña. "Hai dous camiños: o do cambio ou o da Arcadia feliz de Núñez Feijóo", dixo durante o acto electoral, no que estivo novamente acompañado polo líder do seu partido, Pedro Sánchez. "As enquisas din que vai ganar o de sempre, pero non hai nada escrito", apelou Sánchez ante dous centenares de persoas, segundo declaracións recollidas por Europa Press. O número un do PSOE chamou a "votar o único que garante o cambio" para facer que "Feijóo se converta nun mal recordo para esta terra". "As enquisas din que vai ganar o de sempre, pero non hai nada escrito", apelou Sánchez en Lugo. Sánchez enfocou parte da súa intervención ao escenario electoral estatal, pedindo a dimisión de Rita Barberá, despois de coñecerse que o Tribunal Supremo abriu unha causa contra a dirixente popular por presunto lavado de diñeiro. Pola súa banda, o candidato do PSdeG tivo palabras para o debate electoral emitido pola TVG, no que considerou que quedou de manifesto que Feijóo "só quere a continuidade dun goberno insensible, que pensa máis nas contas que nas persoas". Esta cuarta feira, Sánchez continuará en Galiza para acompañar a Leiceaga nos actos de campaña en Santiago de Compostela, Ourense e Vigo.


Summary: Un candidato que responde cun mitin á pregunta dunha crianza. Unha contra atrás de desexos de todas as idades. Un carro que conduce cara ao abismo, rotulado co logotipo dunha empresa con dilatada experiencia no seu. Máis un candidato, e unha candidata, que reparten a partes (des)iguais o tempo dun anuncio electoral. E, en derradeiro lugar, unha chamada a ouvir a voz d@s emudecid@s. Así son os anuncios de PP, PSOE, BNG, AGE e CxG

Un candidato que responde cun mitin a pregunta dunha crianza. Unha contra atrás de desexos de todas as idades. Un carro que conduce cara ao abismo, rotulado co logotipo dunha empresa con dilatada experiencia no seu. Máis un candidato, e unha candidata, que reparten a partes (des)iguais o tempo dun anuncio electoral. E, en derradeiro lugar, unha chamada a ouvir a voz d@s emudecid@s; dos emudecidos, máis ben. En liñas xerais, sobre estas cuestións xiran os spots con que PP, PSOE, BNG, AGE e CxG chaman ao voto o 21 de outubro. Vexamos as liñas concretas. Un PP que fará o que desfixo en tres anosAs dúas follas da porta do hospital sepáranse. Polo oco que deixan, unha muller e a súa filla pequena entran sorrintes visitar o home da primeira e pai da segunda, ingresado no centro. Seguidamente, quen aspira a repetir na Xunta, Alberto Núñez Feijóo, colocado detrás dun atril e disposto para o mitin, di que "xorde a pregunta de se seremos quen de construír hospitais públicos, centros de saúde, residencias para os maiores e escolas infantís para os mais cativos, e a resposta está en Galicia". Na outra versión, a pregunta "xorde" após erguer a man unha crianza nunha aula: "seremos capaces de garantir unha educación pública de calidade e en liberdade". O trienio de Feijóo á fronte da Xunta, e o panorama en que a súa xestión deixou estes dous dereitos fundamentais, fan pensar que a resposta a ambas as cuestións é negativa. O BNG alerta do precipicio"O Partido Popular anuncia un recorte drástico das pensións e prestacións por desemprego despois das eleccións galegas". Dentro do carro, catro traballador@s de Demolicións Feijóo ouven con atencións o boletín informativo que botan pola radio. Marcadas no GPS as coordenadas que, após un xiro á dereita, conducen até un barranco. Tres anos de traballo ben centralizado outorgan a esta empresa un certo prestixio no seu, os derrubamentos. A piques de caer polo precipicio, o condutor exemplifica cunha manobra o que unha voz de muller explica: turrar do freo de man 'para facerlles fronte'. De seguido, pide o voto para a forza política que subscribe este spot, o BNG. Pachi Vázquez, unha voz en offAsunción quere ter 101 anos, Antonio, que non lle toquen a pensión, Susa prefire voar, Olalla opta por escribir libros e Ramón confórmase con chegar a fin de mes. Ao final do spot, a voz en off de Pachi Vázquez, aspirante do PSOE a gobernar a Xunta, explica en poucas palabras cal é a intención deste anuncio: 'É o momento da Galicia das persoas'. A presencia do político do Carballiño neste anuncio limítase unicamente á unha foto do cartaz electoral. O tema escollido por este partido para a campaña, Prezo aos corazóns, non será nomeada nunca a canción revolucionaria do ano. Arrola os ánimos até os adormecer. Mais entre crianzas, homes e mulleres, mocidade e xente idosa, linguaxe de signos e cadeiras de rodas, ninguén poderá negar que a equipa de Vázquez prestou atención á diversidade. Beiras coloca AGE "abaixo e á esquerda"Os acordes de Hai que botalos, pegadizo tema composto para a ocasión por Gonzalo Bahamonde. Un pantallazo cunha breve explicación, que se entende mellor ao remate do video: a Alternativa galega de esquerda é a suma da Anova de Xosé Manuel Beiras e a IU de Yolanda Díaz. De fronte e de perfil, nunha fugaz aparición que dura cinco segundos, Díaz chama a "paralos". Deseguido, Beiras sitúa a coalición no espectro político: "nós estamos, coma vós, abaixo e á esquerda, onde está o corazón". A combinación de primeiros planos e perfís do histórico nacionalista ocupa o dobre de tempo que o dedicado a Yolanda Díaz neste anuncio electoral centrado en dar a coñecer a coalición e @s candidat@s. CxG abre as orellasDo anuncio que postula a Xoán Bascuas para a presidencia da Xunta, Compromiso por Galicia, hai que reprochar o rol de coidadoras e nais en que fican relegadas as mulleres. Entre un mozo preocupado "por traballar e non emigrar" e un avó que anhela "vivir e disfrutar o que traballei" sae ela, "preocupada pola educación dos meus fillos". O empeño desta formación política pasa por escoitar as reclamacións da cidadanía, "a túa voz", explica o propio Bascuas na recta final do video, rodeado doutras seis persoas, cinco homes e unha muller. Antes de pedir o voto, unha sucesión de bocadillos falan das ideas en que, de chegar a San Caetano, CxG centrará a súa acción de goberno.


Summary: O presidente da Xunta afirmou que é Juan Carlos I é "un galego ilustre". "Sempre que queira volver (á Galiza) estaremos encantados de recibilo".

Case tres horas durou o encontro mantido entre o rei Felipe VI e o presidente da Xunta, Alberto Núñez Feixoo, no Palacio da Zarzuela, esta terza feira, 15 de setembro, nunha xuntanza protocolaria ao ser electo xefe do Executivo galego. Feixoo proclamou o seu "cariño e admiración" pola monarquía constitucional, valorou positivamente o papel da institución nos actuais momentos de dificultade pola crise derivada da pandemia de coronavirus e declarouse "entusiasta" do papel que xoga o monarca español. Por outra banda, cuestionado polos xornalistas sobre a fuxida do rei emérito, Juan Carlos I de Borbón, Feixoo afirmou que é "un galego ilustre". "Sempre que queira volver (á Galiza) estaremos encantados de recibilo", aseverou. O mandatario galego informou Felipe VI sobre a evolución da pandemia do coronavirus na Galiza, onde "a Sanidade seguirá sendo unha prioridade", dixo. Ademais abordou co rei outros "temas que interesan aos galegos", como "os problemas de Alcoa, das Pontes" ou os proxectos 'tractores' cos que a Xunta pretende optar aos fondos europeos de reconstrución post Covid-19. Nesa liña, e "dado que o rei é embaixador vitalicio do Camiño de Santiago", o presidente da Xunta pediu a súa "axuda" para ampliar a celebración do Xacobeo até xullo de 2022. A ese respecto, lembrou que, coa actual crise sanitaria, "hai dificultades para peregrinar e celebrar o Ano Santo, que empezará o 1 de xaneiro de 2021".


Summary: Torra desculpa a súa asistencia á entrega de premios da patronal catalá e apúntase a que se debe a un veto de Moncloa para que non peche o acto. Aragonès substitúeo e pide retomar o diálogo.

O día en que o president da Generalitat Quim Torra asistiu como acusado ao Tribunal Superior de Xustiza de Catalunya por negarse a retirar lazos amarelos durante a campaña remata cun veto chegado desde Moncloa, tal e como denuncian desde o entorno do president. Torra desculpou a súa ausencia ao acto de entrega de premios que organizou a patronal catalá Foment del Treball esta segunda feira 18 de novembro. Aludiuse a que esta inasistencia se debeu a un veto de Moncloa para que o president non puidese dar o discurso de encerramento do evento, como marca a tradición. De feito foi a ministra Nadia Calviño a quen designaron para pechar o acto. En substitución do president acudiu Pere Aragonès, número un de Esquerra e vicepresident do Executivo catalán. Aproveitou a súa chegada ao acto para solicitar ao Goberno a recuperación do diálogo que se iniciara no Acordo de Pedralbes. Insiste así ERC en que tan só cunha negociación e un diálogo entre iguais España-Catalunya poderá haber unha abstención ou voto favorábel á investidura de Sánchez, xa que a formación republicana está situada no voto en contra a Sánchez.


Summary: A sétima edición desta iniciativa do Observatorio da Mariña pola Igualdade salienta o traballo dunha ducia de mulleres de toda Galicia, Galegas en leiras de mar e terra, "que dende os seus proxectos vitais e laborais traballan a terra e o mar para alimentarnos"

A sétima edición da Axenda Feminista que todos os anos edita o Observatorio da Mariña pola Igualdade céntrase nesta ocasión nas mulleres do sector primario. Nas súas páxinas dá a coñecer o traballo dunha ducia de mulleres de todo o país, Galegas en leiras de mar e terra, "que dende os seus proxectos vitais e laborais traballan a terra e o mar para alimentarnos". En anos anteriores as protagonistas foron músicas, teatreiras, escritoras ou científicas. A axenda xa se pode atopar en librarías e outros puntos de venda de toda Galicia e espera repetir o éxito acadado en anos anteriores, nos que a súa tiraxe se esgotou completamente en poucas semanas. A edición modifica este ano o formato de axendas anteriores: tamaño A5, tapa branda, goma para pechala e unha cinta para marcar a páxina desexada. O deseño das tapas correu a cargo da deseñadora Mónica Justo, e baséase na figura de Maruxa Mallo, que protagonizará o Sía das Artes Galegas o vindeiro 1 de abril de 2017. No seu interior podemos coñecer doce mulleres, unha por mes, que desenvolven a súa actividade laboral no campo e no mar: Marta Juncal, bateeira de Vilanova de Arousa; Xulia Bande, viticultora de Leiro; Montserrat Otero, labrega de Lourenzá; Eva Beres, queixeira de Ordes; María del Carmen Suárez, percebeira de Corme-Ponteceso; Anxos Orgueira, produtora de Palas de Rei; Carmen Abad, mariñeira de Xove; Nieves Fernández, gandeira de Viana do Bolo; Beatriz Molanes, redeira do cerco de Cangas; Mercedes Alonso, gandeira de Cotobade; Carmen Formoso, mariscadora de Carnota e Clara Basanta, gandeira de Trabada. O prezo da axenda son 13 euros e pódese atopar nos seguintes puntos de venta: Ribadeo: Libraría Casa das Letras. Foz: Libraría Bahía. Burela: Libraría Espacio Lector Nobel. Viveiro: Libraría Porta da Vila. Vilalba: Papelería Pergamino 2. Lugo: Libraría Trama. Santiago de Compostela: Libraría de mulleres Lila de Lilith. A Coruña: Livraria Suévia. Vigo: Libraría Andel. Allariz: Aira das letras. Pontevedra: Libraría Paz. O Observatorio da Mariña pola Igualdade recibiu en novembro o Premio da Crítica de Galicia, na categoría de Iniciativas Culturais. O xurado salientou que "esta iniciativa afonda no traballo necesario pola igualdade de xénero dando visibilidade ao esforzo das mulleres". En entrevista con Praza, Lisa Pérez Vázquez, unha das súas responsables, sinalaba que "queremos visibilizar mulleres que lle están achegando á sociedade o seu saber, esforzo e experiencia".


Summary: Carlos del Río (Cedeira, 1967) é o portavoz de Bases-Podemos a nivel estatal, movemento crítico coa cúpula do partido de Pablo Iglesias. Membro de Ferrol en Común, é "firme defensor dunha candidatura galega única, elaborada desde abaixo".

Que é Bases-Podemos? É un movemento crítico a través do que intentamos recuperar o que eran os principios fundacionais de Podemos antes da asemblea de Vista Alegre. Somos entre 3.000 e 4.000 persoas críticas coas cúpulas de Podemos e cada vez sumamos máis. O día 16 de outubro imos dar unha rolda de prensa en Madrid para amosar a nosa versión sobre a situación actual de Podemos. Como definiría esa situación? Podemos está a ter un grave erro de estratexia, non está sabendo ver o que demanda a cidadanía, o discurso da cúpula estase quedando vello. O xiro de Podemos até o centro, un espazo que xa está ocupado por Ciudadanos, é un erro tremendo. Por todo isto, hai un desencanto dentro das bases. Ademais, Podemos pasa de ser un partido ilusionante a ser do sistema. Algo está ocorrendo cando as enquisas nos daban en xaneiro un 28% de intención de voto e hoxe dan entre o 13 e o 14%. En Cataluña non souberon ler o momento histórico, nin en Andalucía fixeron unha lectura correcta. Falta autocrítica na cúpula, que é hermética e desconfía das bases. Non entendemos a folla de ruta marcada por Pablo Iglesias, Errejón e Bescansa. O movemento, que era de abaixo cara arriba, cos círculos, converteuse nun partido non circular, no que a cúpula impón. Se Podemos se presenta só en Galiza teño dúbidas de que sacase algún representante E en Galiza, que lectura fai de Podemos? Está aínda máis roto que a nivel estatal. Agás no caso de La Rioja e Santander, onde non hai órganos autonómicos, Galiza é a comunidade na que Podemos ten menos apoios, un 2,9%. As dimisións en masa, a falta de quórum dentro do propio Consello Cidadán autonómico para tomar decisións... hai moitos problemas. Se Podemos se presenta só en Galiza teño dúbidas de que sacase algún representante. En Galiza, o espazo de Podemos foi tomado polas candidaturas de unidade popular. Creo que é un erro levar Podemos na papeleta, porque é unha que tira á baixa. Na bolsa caen as súas accións. Como ve o futuro de Podemos? É unha marca que non está a achegar nada. No tempo en que xurdiron as mareas era unha marca á alta. En Galiza, se hai malos resultados, pode estoupar todo polo aire. Xóganse moito Breogán, o proxecto de Beiras e Yolanda Díaz... como sexa malo este experimento vailles pasar factura política... Son bastante pesimista sobre o futuro de Podemos se non hai refundación. Deberían confluír o Encontro cidadán por unha Marea Galega e Iniciativa pola Unidade? Por suposto, pero hai unha cuestión de egos. O que están facendo é un pacto de cadeiras, de actas. Iso vese. Que medo hai a facer unha gran marea que faga unha asemblea e a xente elixa a quen queira como candidato? Teño claro que se van impoñer listas pechadas e que non se vai permitir unha liberdade democrática radical como dicía Podemos. O Encontro pensa que o cabalo gañador é Anova, Podemos e EU Que diferenzas percibe entre estas dúas plataformas? O Encontro pensa que o cabalo gañador é Anova, Podemos e EU. Eu penso que será gañador de forma pírrica, non será unha candidatura gañadora, gañadora. O Encontro tería que xogar papel de unión entre as dúas e non facer un desmarque tan chamativo. Hai que dialogar e chegar a acordos e empezar polo que une. Ampliar o espazo de unión e non de desunión. Nestes intres, síntome desilusionado polo panorama que hai en Galiza. Eu avogaría sempre por dialogo sincero, polo que une, e unha papeleta única. O bipartidismo e o neoliberalismo van utilizar a desunión para facer dano. Ten que haber un grupo parlamentar galego propio? Eu estou por un grupo parlamentar propio, téñoo moi claro. Defendo o dereito a autodeterminación e dígoo, non o calo. É, precisamente, un dos temas que me levou a entrar en Podemos, pois Podemos aceptaba o dereito de autodeterminación dos pobos. Logo, comezou a cambiar o discurso e agora non se sabe se está pola autodeterminación ou non. En Cataluña, non souberon ler o momento e o voto de Podemos foi moito para a CUP, un movemento máis sensato, cun discurso máis democrático, desde abaixo cara arriba. Se vivise en Cataluña, eu votaría a CUP e non Podemos. Haberá unha única candidatura galega? Non. Xa o tiña claro antes de conformarse o pacto e mesmo antes de nacer o Encontro ou Iniciativa pola Unión. Sabía que habería dúas ou tres papeletas. Son bastante pesimista ao respecto... e iso que creo que era un momento histórico para derrotar o PP. Coa división do voto, non auguro bos resultados nin para uns nin para outros. O pacto deixou fóra moita xente, sobre todo as bases que estamos por unha gran marea galega Que lectura fai do pre acordo asinado entre Anova, EU e Podemos de cara a crear unha listaxe para as xerais? Para min é un erro tremendo. Visualízase que isto é parte de tres partidos. A foto xa o di todo, e o que demanda a sociedade galega é unha única papeleta. O pacto deixou fóra moita xente, sobre todo as bases que estamos por unha gran marea galega. Hai moita xente desencantada con que poida haber dúas candidaturas dentro dun espazo semellante, coas súas variábeis, e tanto uns coma outros van ter que darlle explicacións á cidadanía deste erro histórico. Penso, ademais, que o BNG tería que dar o paso de apoiar as mareas nos concellos. En Ferrol, estamos sufrindo unha oposición bastante forte. O BNG podería entrar nos gobernos sen problema e este sería un paso importantísimo para poder ter un diálogo máis sincero e unha posición máis forte. Como valora a ruptura de Podemos con Garzón? Non é serio. Coñezo persoalmente Garzón, que é un gran político e que defende valores claros de esquerda. IU, que ten débedas económicas importantes, se non presenta só non vai ter poder de financiamento. Non entendo como en Galiza ou Cataluña si conflúen a nivel estatal non o fan... É certo que Pablo Iglesias é unha persoa bastante arrogante, que se creceu moito. Ese endeusamento vaille pasar factura. Penso que neste caso é un problema de egos e de cadeiras. En Galiza Podemos sabe que está debilitado e que ten máis posibilidades se concorre con Anova e IU.


Summary: O Ministerio Público actuou após investigar os casos denunciados polo colectivo Batas Brancas en marzo.

Con data do 29 de decembro a Fiscalía de Compostela denunciou o Sergas perante o "xulgado de garda" por presunta responsabilidade penal dos seus responsábeis na xestión dos fármacos contra a Hepatite C. No concreto, a denuncia débese a que o Sergas non tería facilitado estes medicamentos a determinados doentes polo que causaron a morte de cando menos tres persoas. Os feitos foran denunciados no mes de marzo polo colectivo médico Batas Brancas e, a partir desa demanda, a Fiscalía iniciou un proceso de investigación. Segundo Batas Brancas, do acontecido "pode deducirse claramente a existencia dunha infracción penal" pois a subcomisión que debía autorizar a prescrición destes fármacos e que, naquela altura, estaba presidida polo actuar xerente do CHUVI, Félix Rubial, non autorizou o uso dos novos tratamentos solicitados por especialistas, de acordo co protocolo aprobado polo Ministerio de Sanidade. Algunhas das persoas solicitantes, como unha doente da Coruña, morreron mentres agardaban pola autorización. O Sergas deberá agora explicar que criterior rexían a aprobación ou denegación dos tratamentos para derimir que grao de responsabilidade ten a Xunta no falecemento destas persoas.


Summary: Un total de 447 plataformas, vinculadas a 35 Reservas de Biosfera, apoiaron unha solicitude de moratoria científica presentada no Ministerio para a Transición Ecolóxica e o Reto Demográfico (Miterd) o pasado mes de xullo.

Tres plataformas veciñais alertaron esta segunda feira do "alto risco" que supón a "potencial implantación masiva" de complexos eólicos na Reserva da Biosfera Río Eo, Oscos e Terras de Burón, xa que provocaría unha degradación ambiental e social "causada polo impacto acumulado desta proposta de invasión". Denuncian perante a Comisión Europea a Xunta e o Goberno español polos eólicos Neste sentido, os colectivos Xente de Oscos-Eo, Stop Eólicos Negueira e Eólicos na Mariña, Así Non apoiaron unha campaña impulsada pola Alianza Enerxía e Territorio (Aliente) para solicitar unha moratoria científica en todas as Reservas de Biosfera do Estado español até que se realice un "estudo sobre a viabilidade de instalacións eólicas, fotovoltaicas e termosolares, incluída a repotenciación, e infraestruturas asociadas en territorios declarados Reserva da Biosfera no Estado español". Un total de 447 plataformas, vinculadas a 35 Reservas de Biosfera, apoiaron esta solicitude de moratoria científica, que foi presentada no Ministerio para a Transición Ecolóxica e o Reto Demográfico (Miterd) o pasado mes de xullo. Plataformas e colectivos anuncian en Monfero mobilizacións contra os eólicos Nun comunicado, os colectivos veciñais da zona do Eo destacan que a Reserva da Biosfera Río Eo, Oscos e Terras de Burón foi a que máis apoios obtivo, con 134 colectivos "de diferente índole"; o que mostra "o crecente rexeitamento social á invasión eólica que se está pretendendo impoñer na nosa Reserva da Biosfera". Toma de postura das administracións As tres plataformas veciñais lamentan que, "ante a gravidade da situación, non haxa unha clara toma de postura para defender a Reserva da Biosfera nin por parte dos Concellos, nin por parte dos xestores". Segundo critican, "até o momento apenas dous concellos, o de Negueira de Muñiz e o de Santalla de Oscos, se adheriron á campaña (que segue aberta para novas adhesións)". Colectivos contra a invasión eólica de Cantabria poñen como exemplo de "saturación" Galiza Denuncian que a "ameaza de invasión é real". Segundo datos proporcionados por estes colectivos, actualmente hai en funcionamento 286 aeroxeradores dentro da Reserva de Biosfera e 150 máis dentro da "área de influencia", duns 10 quilómetros de distancia. A previsión sería que se instalasen outros 333 muíños no interior deste espazo natural e 264 na súa área de influencia. Para os colectivos veciñais, "a proposta de macroproxectos centralizados non é a solución por presentar graves problemas", entre os que enumeran a limitación do potencial, a dependencia de materiais "escasos" e a dependencia fósil, entre outros. O Observatorio Eólico da Galiza sitúa Mazaricos como exemplo de negociación Aliás, as plataformas aseguran que existen alternativas, e subliñan que a Reserva da Biosfera Río Eo, Oscos e Terras de Buró "é un escenario fantástico para propor unha transición enerxética xusta, baseada nun modelo de enerxía renovábel distribuído, promovendo o aforro enerxético, o autoconsumo e a eficiencia enerxética".